Yunaayitid Isteets magaalaa Los Anjalasitti Qonsilaa Janaraalaa ta’uun waggaa tokko darbeef kan tajaajilaa turan Dr Birhaanamasqal Abbabaa Sanyii bakkaa ka’an.
Dr Birhaanamasqal bakka biraa haa geeffaman wanti ammatti ifatti beekamu hin jiru BBC’n maddeen amanamoo irraa akka mirkaneeffateetti Dr Birhaanamasqal dhimma ka’uu isaanii irratti qondaaltota olaanoo Ministra Dhimma Alaa Itoophiyaa waliin mari’atuuf jedhu. Isaan kaasuun dura mari’achuu isaaniifi fuula duratti eessa akka geeffamuu malan wanti beekamu hin jiru. Sababni ka’uu isaaniif ka'umsa ta’uu wanti danda’u akka hin jirre eeruun, ‘haala adeemaa jiruun walqabata’ jedhaniiru maddi BBC'n irraa odeeffate. Hayyuu seeraafi imaammataa kan ta’an, Dr Birhaanamasqal erga Ministirri Muummee Abiy aangootti dhufanii as biyyatti galuun ergasiis hojii amma irra turan dalagaa turan. Isa durallee hojii dippilomaasii keessa akka turaniifi bulchiinsa mootummaa dura ture waliin walii galuu dhabuun akka hojii dhaaban namoonni itti dhiheenyaan beekan ni himu. Mootummaan maal jedhe? Dhimma bakkaa ka’uu Dr Birhaanamasqal irratti gama mootummaatii hanga yoonaa wanti dhagahame hin jiru. Qondaalli Ministeera Dhimma Alaa Sadarkaa Daarektara Janaraalaan hojjetaniifi dubbifne dhimma kana akka quba hin qabne BBC’tti himaniiru. Akka isaan jedhanitti taanaan dhimma kana Ministira Dhimma Alaa Obbo Gadduu Andaargaachoo yookiin kan isaanirra jirutu beeka. Dippilomaatiin biraa dhimma kana yoo himan Ministirri Dhimma Alaa muuduufis ta’e, kaasuuf nama isaan muude mari’achiisuu yookiin beeksisuun dirqama akka ta’e dubbatu. ’Xalayaan kan barraa’u Ministeera Dhimma Alaan ta’us olii murtaa’a muuduufis kaasuufis. Akka hojimaataatti pirezidantii tureyyuu. Garuu, akkas ta’aa hin jiru,’ jedhan. ‘Duulatu irratti gaggeeffamaa ture’ Dr Birhaanamasqal yeroo aangoorra turan hojii gaarii akka dalagaa turaniifi fudhatamummaa gaarii akka horachaa turan hima lammiin Itoophiyaa Ameerikaadhaa dubbifne. Namoota Dr Birhaanamasqal qeeqaniin immoo 'itti duulaa turani' jechuun hima. Aangoorraa ka’ufis sababani duula garee isaan qeeqan kanaati jechuun dubbatu. Sababa kanaaniis, paartiin aangoorra jiru ‘sabboontota adamsuu itti fufeera’ jechuun himatu. Maddi keenya waa’ee aangoorraa ka’uu Dr Birhaanamasqal himanis yaada kanaan wal fakkaatu kaasu. Dr Birhaanamasqal yeroo falmii ummataa #OromoProtests yaada garaa garaa dhiheessuun xiinxalaafi qeeqa, akkasumas dhimma imaammataa xiyyeeffatamuu qabu akeekaa turan. Kanneen keessaa imaammatni afaanii akka jiraatu akkasumas Afaan Oromoo afaan hojii mootummaa federaalaa akka ta’u kan gaafatan ni jiru.